浮萍寄水行
作者：釋文珦
朝代：宋

paragraphs: 浮萍寄諸水，漂流本無根。
倚水以爲命，然後生意蕃。
女子方在室，怙恃父母恩。
及其既結髮，託身向他門。
室家以禮合，偕老古所敦。
畢力閨中事，未嘗憚其煩。
夙興而夜寐，黽勉無後言。
德音罔違越，生育皆充完。
夫壻輕薄兒，翻覆何無端。
青天起雲雷，無風作濤瀾。
中情一朝異，棄舊淫新婚。
宴爾如兄弟，視我同讎怨。
非唯不見答，暴怒難具論。
妃耦道遂喪，安能久自存。
祇憐妾薄命，仰天每長歎。
願還念昔者，無爲卒相諼。